b"\n_START_ARTICLE_\nZioniter\n_START_PARAGRAPH_\nZioniter eller zionitter er navnet p\xc3\xa5 to historiske pietistiske religionssamfund i Tyskland og Norge.\n_START_SECTION_\nTyskland\n_START_PARAGRAPH_\nZioniterne i Tyskland (ogs\xc3\xa5 kaldet Ronsdorf-Sekten) blev oprettet i 1720'erne i Elberfeld, Nordrhein-Westfalen. Gruppen blev stiftet af Elias Eller. De tyske zioniter lagde stor v\xc3\xa6gt p\xc3\xa5 umiddelbare syner og \xc3\xa5benbaringer. I 1737 k\xc3\xb8bte Eller en g\xc3\xa5rd i Ronsdorf og etablerede her en zionitisk koloni efter forbillede i israelitterne. Efter Ellers d\xc3\xb8d vendte menigheden tilbage til den reformerte kirke.\n_START_SECTION_\nNorden\n_START_PARAGRAPH_\nZioniterne i Norge etablerede sig som menighed under navnet Det nye Zion i 1742 i Drammen i Norge. Initiativtager til menigheden var danskeren S\xc3\xb8ren Jensen B\xc3\xb8lle. Menigheden var inspireret s\xc3\xa5vel af herrnhuterne som radikale pietistiske kredse i Tyskland herunder zioniterne (Ronsdorf-Sekten), tunkerne og inspirerederne. De nordiske zioniter praktiserede voksend\xc3\xa5b og afviste kirkelige vielser og begravelser. Nadveren opfattede de som en ren symbolsk handling._NEWLINE_V\xc3\xa6kkelsen spredte sig fra Drammen ogs\xc3\xa5 til til Asker og Kongsberg og andre steder i \xc3\x98stlandet. S\xc3\xb8ren Jensen B\xc3\xb8lle, Johannes Halvorsen, Niels Marcussen og J\xc3\xb8rgen Kleinow blev f\xc3\xa6ngslet og anklaget for at have forbrudt sig mod forbuddet mod at afholde gudelige forsamlinger og skabe gudelige f\xc3\xa6llesskaber uden for statskirken. De fik en forvisningsdom i juni 1743 og valgte at bos\xc3\xa6tte sig i Altona. I sommeren 1744 emigrerede en gruppe p\xc3\xa5 48 norske zionitter til Altona. Efter et par \xc3\xa5r gik gruppe i opl\xc3\xb8sning. En del vendte tilbage til Norge i 1747, mens andre sluttede sig til mennonitterne i Altona."